ኢትዮጵያ ከቱሪዝም ዘርፍ ከ633 ነጥብ 7 ሚሊዮን ዶላር በላይ ገቢ አገኘች
– በተጠናቀቀው የበጀት ዓመት አገሪቱ ከቱሪዝም ዘርፍ ከ633 ነጥብ 7 ሚሊዮን ዶላር በላይ ገቢ ማግኘቷን የባህልና ቱሪዝም ሚኒስቴር አስታወቀ።በሚኒስቴሩ የሕዝብና ዓለም አቀፍ ግንኙነት ዳይሬክቶሬት ዳይሬክተር አቶ አወቀ ጤናው ለዋልታ እንደገለጹት ገቢው የተገኘው የተለያዩ የአገሪቱን የመስዕብ ቦታ ከጎበኙት 629ሺ 050 የውጭ ሃገር ቱሪስቶች ነው።ሃገሪቷን የሚጎበኙ የውጭ ቱሪስቶች ቁጥር ከጊዜ ወደ ጊዜ እየጨመረ መምጣቱን የጠቆሙት አቶ አወቀ ከ2004 የበጀት ዓመት ጋር ሲነጻጸር የቱሪስቶች ቁጥር በ8 በመቶ በገቢ ደረጃ ደግሞ 37 በመቶ ዕድገት ማሳየቱን ተናግረዋል። የቱሪስት ፍሰቱና ገቢው ሊጨምር የቻለው የአገሪቱን ባህላዊ ፤ተፈጥሮዋዊና ታሪካዊ ቅርሶችን የማስተዋወቅ ሥራዎች በመሰራታቸውና በ11 ዓለም ዓቀፋዊ የንግድ ትርኢቶች ላይ ተሳትፎ በመደረጉ መሆኑን አቶ አወቀ ተናግረዋል።  በአገሪቱ የተመዘገበው ተከታታይ የኢኮኖሚ ዕድገትና አሁን ያለው አስተማማኝ ሰላምና መረጋጋት አገሪቱን ተመራጭ  የቱሪስት  መዳረሻ እንድትሆን በማድረግ ለገቢው መጨመር የራሱ አስተዋጽኦ ማድረጉን ተናግረዋል። በሃገሪቱ የሚገኙት ፓርኮች ለቱሪስቶች የሚሠጡትን አገልግሎት ለማሻሻል በ2005 የበጀት ዓመት 3 ሺ 866 ኪሎ ሜትር የውስጥ ለውስጥ መንገዶች ላይ ጥገና መካሄዱን የጠቀሱት አቶ አወቀ ከ2003 ዓ.ም ጀምሮ 65 የቱሪስት ካምፖች ተገንብተው አገልግሎት በመሥጠት ላይ መሆናቸውን አስረድተዋል።የዘንድሮው አለም አቀፉ የቱሪዝም ቀን መስከረም 17 በአማራ ብሔራዊ ክልላዊ መንግስት በሚገኙ ታሪካዊ ሥፍራዎች በደመቀ ሥነ ስርዓት እንደሚከበር አቶ አወቀ መናገራቸውን ዋልታ ኢንፎርሜሽን ማዕከል ዘግቧል።